U SRCU CRKVE 
I SVIJETA 

učenje pape Pija XI. o apostolskoj vrijednosti 
kontemplativnog života 





O, samotište, ti si užas zlodusima; 
ondje su ćelije monaha uzdignute 
poput niza šatora u taborištu, 
poput kula sionskih i bedema jeruzalemskih 
protiv Asirije i Damaska! 

Sveti Petar Damjanski, 
Liber Dominus Vobiscum, 19. 


Zagreb, 2012. 




Uvod 


Pio XI., papa koji je proglasio Ivana od Križa crkvenim 
naučiteljem, a Tereziju iz Lisieuxa uzdigao na čast oltara i 
postavio ju za zaštitnicu misija, Apostolskom konstitucijom 
Umbratilem pružio je kršćanskom svijetu „Magnu Cartu 
kontemplativnog života“, kako ju je nazvao Thomas Merton. 
Povod za nastanak dokumenta bilo je odobrenje novih 
kartuzijanskih Statuta koji su sastavljeni radi usuglašavanja sa 
Zakonikom kanonskog prava izdanim 1917. 1 2 godine. Riječ je o 
veoma vrijednom tekstu za duhovno bogoslovlje, već i zbog same 
forme u kojem je iznesen nauk o vrijednosti kontemplativnog 
života. Apostolska konstitucija predstavlja rijedak i kanonski 
najviši oblik papinskog dokumenta; forma u kojoj su objavljivani 
najvažniji dokumenti koncila i putem koje Sveti Otac objavljuje 
nauk ex cathedra. U svojoj učiteljskoj službi papa Pio XI. se u više 
navrata pozivao na ovaj dokument, a to su činili i Pio XII., Ivan 
XXIII., Pavao VI., Ivan Pavao II. i Benedikt XVI., a našao je svoje 
mjesto i u 43. broju Lumen Gentiuma. Zanimljivo je da je prvi 
nacrt dekreta o redovništvu, današnji Perfectae Caritatis, za temelj 
imao upravo Umbratilem. 

Konstitucija je snažan argument protiv nanovo oživjelih 
ideja amerikanizma koje sada falsificirajući nauk Drugog 
vatikanskog koncila hermeneutikom diskontinuiteta ponovno 


1 Reviziju Statuta izvršio je 1922. godine generalni kapitul koji je 
zasjedao u kartuziji pokraj Lucce, budući da su se ondje sklonili monasi 
iz Grande Chartreuse poradi nasilnog izgona redovnika iz Francuske 
1903. godine. Nova verzija Statuta imala je relativno malo izmjena u 
odnosu na prethodnu iz 1582. godine. - usp. James HOGG, The 
Evolution of the Carthusian Statutes from the Consuetudines Guigonis to 
the Tertia Compilato, VIII, New York, 1992., v. 

2 “S koliko velikim cijenjenjem gledamo na kontemplativni život 
potpuno je jasno iz Apostolske konstitucije kojom smo prije dvije godine 
svojom apostolskom vlašću veoma rado potvrdili pravilo kartuzijanaca.” 
- PIO XI., Rerum Ecclesiae, u: A AS 18 (1926.), 65. ss. 



uvode pomutnju te čine ne malu štetu dušama koje teže svetosti. 
Kao potvrda aktualnosti nauka iznesenog u Umbratilemu, u 
prilogu je donesen rukovet citata preuzetih iz opusa suvremenijeg 
crkvenog učiteljstva kao odgovor nerazboritom odbacivanju 
višestoljetne nauke pod izlikom osuvremenjena, koje je neophodno 
i za duše spasonosno, ali nažalost prečesto biva samo izlikom za 
kompromis. 

Dokument može biti od velike koristi onima koji su 
pozvani na ovakav život. Onima koji su se već odazvali da sa 
zahvalnošću uvide veličinu dara koji im je Gospodin udijelio, a 
ako sumnjaju u svrhovitost svoga poziva, što je česta i velika 
kušnja pri ovakvom pozivu, da osvjedočeni Petrovom riječi 
velikodušno prionu uz ono na što ih je Gospodin pozvao. Svima 
onima koji nisu pozvani na ovako specifičan način života, 
Umbratilem može biti od pomoći za uvidjeti važnost i 
neophodnost molitve za svaki plodonosan apostolski rad. 

Prijevod je učinjen s latinskog (AAS 16 (1924.), 385. ss.), a 
podjela i naslovi su preuzeti iz engleskog prijevoda 
(Contemplative in the heart of the Church, Charterhouse of the 
Transfiguration, 2006.). 

Želim samo usput napomenuti da teoretska rasprava o 
vrijednosti kontemplativnog života u odnosu na aktivni kod osoba 
koje razlučuju svoje zvanje je sasvim suvišna. Ovo pitanje je 
veoma dobro obrazložio Merton: 

Naš je nebeski Otac pozvao svakoga od nas na mjesto, na kojem 
On može najbolje zadovoljiti svoju beskrajnu želju da nas učini 
dobrima. Njegov neistraživ izbor te službe ili toga životnog 
položaja ili posebne zadaće na koju nas zove, ne smijemo 
prosuđivati nutarnjom vrijednošću tih službi, nego samo po 
sakrivenoj Božjoj ljubavi. Ljubim svoje zvanje ne zato što 
mislim da je najbolje u Crkvi, nego zato što je ono koje je Bog 
htio za mene. 

Thomas MERTON, Nitko nije otok, Split, 1979., 140. 

Pio biskup 

SLUGA SLUGU BOŽJIH 


Na trajan spomen 

Apostolska konstitucija 
Umbratilem 

kojom se odobravaju 
Statuti kartuzijanskog reda 


Izvrsnost kontemplativnog života 

Svi oni, koji sukladno svome pravilu, provode život u 
samoći i odvojenosti od buke i ludosti svijeta, ne samo da sa svom 
svojom revnošću kontempliraju božanska otajstva i vječne istine, 
uzdižući gorljive i neprestane molitve Bogu da Njegovo 
kraljevstvo cvijeta te se danomice sve više širi, već i nastoje 
okajati i pružiti zadovoljštinu za krivnje, ne toliko svoje koliko 
ostalih ljudi, po propisanoj ili samoodabranoj pokori uma i tijela - 
za njih se svakako mora kazati da su izabrali najbolji dio, poput 
Marije iz Betanije. 

Ne može se drugog savršenijeg stanja i pravila života 
predložiti ljudima, koji su osobito pozvani od Gospodina, da ga 
odaberu i prigrle, dok prisno zajedništvo s Bogom i nutarnja 
svetost onih, koji provode samotan život unutar tišine klaustra, 
uvelike pridonosi slavi svetosti koju neokaljana Zaručnica Isusa 
Krista nudi svima na udivljenje i nasljedovanje. 

Vrijednost molitve i pokore 

Ne čudi da su crkveni pisci minulih vjekova, želeći izložiti 
i uzveličati snagu i učinkovitost molitve ovih redovnika, došli 
dotle da su je usporedili s Mojsijevom molitvom, upućujući na 
dobro poznati događaj: kada je Jošua zapodjenuo borbu s 

Amalečanima u nizini. Mojsije je na vrhu obližnjeg brda molio i 
usrdno vapio Bogu da udijeli pobjedu njegovu narodu. Dok je 
Mojsije držao ruke uzdignute, Izraelci bi nadjačavali, a čim bi ih 
zbog umora malo spustio, Amalečani bi nadjačavali Izraelce. 
Stoga su mu Aron i Hur s obje strane držali ruke sve dok Jošua 
nije izašao pobjedonosan iz boja. 

Ovaj primjer veoma dobro označava vrijednost molitve 
redovnika, o kojima smo govorili. Njihove molitve imaju svoja 
dva uporišta u Oltarskoj žrtvi i pokorničkim djelima i na određen 
način slika su Arona sjedne i Hura s druge strane. Uobičajena je i 
uistinu najvažnija dužnost ovih samotnika, kao što smo gore 
razložili, prikazati se i posvetiti Bogu kao žrtve umilostive i 
pomirbene radi spasenja svoga i bližnjega - u poslanju službenih 
predstavnika ljudskoga roda. 

Podrijetlo kontemplativnog oblika života 

Ovaj se način života od najranijih vremena ukorijenio u 
Crkvi i proširio na sve strane, te se smatrao najsavršenijim i 
istovremeno korisnim i plodonosnim za cijeli kršćanski svijet, više 
nego što itko može pojmiti. 

Ako zanemarimo askete, koji su od samog početka naše 
vjere uobičavali živjeti tako strogo, iako su ostajali u svojim 
domovima, pa ih je sveti Ciprijan nazvao „odličnijim dijelom 
Kristova stada“, dolazimo do mnogih vjernika u Egiptu koji su se 
zbog progona kršćana za cara Decija sklonili u pustinjske krajeve 
Egipta, ali su, i nakon što je Crkvi bio vraćen mir, nastavili ondje 
živjeti jer su iz iskustva spoznali daje samotni čki život, kakav su 
ondje provodili, najprikladniji za postizanje savršenstva. 

Broj ovih anahoreta bio je toliko velik te se govorilo da 
koliko ima građana u gradovima toliko je i stanovnika u divljini. 
Neki su od njih otišli živjeti daleko od svakog ljudskog društva, 
dok su drugi, pod vodstvom Antuna, započeli život u laurama. 

Ovo je početak života u zajednici koji se postupno razvio, 
upravljan i usmjeravan po određenim pravilima. Brzo se proširio 
po svim zemljama Istoka, po Italiji, Galiji i prokonzularnoj Africi. 

Cilj kontemplativnog života 

Ova se ustanova temelji na tome da monasi, svaki u 
skrovitosti svoje ćelije, odvojeni od svijeta i slobodni od svake 
vanjske službe, usmjere duh jedino na nebeske stvarnosti, pokazala 
se čudesnom u tome koliko se kršćanski svijet njome okoristio. 

Onodobni kler i laici nisu mogli ne uočiti, na svoju veliku 
korist, primjer dan od ljudi koji su zahvaćeni Kristovom ljubavlju 
prigrlili sve ono što je bilo najsavršenije i najtegobnije, 
nasljedujući nutarnji i skroviti život koji je On provodio u Svome 
domu u Nazaretu; te kao žrtve pomime, Bogu posvećene 
dopunjuju što nedostaje mukama Kristovim. 

Propadanje kontemplativnog života 

Tijekom vremena čisti oblik kontemplativnog života, kako 
je nazvana ova ustanova, donekle se ohladio i opao. Iako su 
monasi trebali ostati odvojeni od skrbi za duše i drugih vanjskih 
službi, postupno su povezali razmatranje božanskih stvarnosti i 
kontemplaciju s aktivnim životom. 

Izgledalo im je potrebno priskočiti u pomoć svećenstvu, 
nedovoljnom za mnoge potrebe - te su ih biskupi usrdno pozivali 
da preuzmu širenje kulturne obnove koju je promicao Karlo 
Veliki. Uz to su neke zajednice bile oplijenjene i oslabljene zbog 
mnogobrojnih onodobnih nemira. 

Potreba za obnovom 

Za Crkvu je bilo veoma važno da ovaj najsvetiji način 
života, koji je neokrnjen kroz tolika stoljeća postojao u 
samostanima, ponovno bude priveden svome prvotnome sjaju, kao 
da se nikada nije izobličio; kako nikada ne bi nedostajalo molitelja 
koji, nespriječeni bilo kojom dužnošću, neprestano zazivaju 
Božansko milosrđe i tako privlače s nebesa svaku vrstu blagoslova 
na ljude koji prečesto zaboravljaju svoje spasenje. 

Obnova svetoga Brune 

Sukladno dobrostivosti Boga, koji u svako vrijeme skrbi za 
potrebe i dobrobit Crkve, izabrao je Brunu, čovjeka istaknute 
svetosti, kako bi povratio kontemplativni život slavi njegove 
početne cjelovitosti. Stoga je utemeljio kartuzijanski red, koji je 
potpuno prožeo svojim duhom i opskrbio ga zakonima koji mogu 
učinkovito potaknuti subraću da slobodni od bilo koje vanjske 
službe i dužnosti brzo napreduju k nutarnjoj svetosti oporim, 
pokorničkim putem, te nagnati ih da ustraju s nepokolebljivim 
duhom u tom strogom i teškom životu. Poznato je da su kroz skoro 
devet stoljeća kartuzijanci tako dobro očuvali duh svoga 
utemeljitelja, oca i zakonodavca te, za razliku od drugih zajednica, 
njihovu redu kroz tako dugo razdoblje nisu bile potrebne ispravke 
ili kako oni kažu: reforme. 

Skriven i tihi apostolat kartuzijanaca 

Tko nije potaknut na udivljenje prema ovim ljudima, koji 
su kroz cijeli život potpuno odijeljeni od ljudskoga društva, kako 
bi se u svojevrsnom skrivenom i tihom apostolatu zauzimali za 
vječno spasenje ljudi, prebivajući svaki u svojoj ćeliji, u samoći od 
koje se ne udaljuju niti zbog jednog razloga ili potrebe ni ujedno 
doba godine? 

U određene sate dana i noći okupljaju se u svetom hramu, 
ne kako bi psalmirali kao ostali redovi, već kako bi „živim i punim 
glasom“ sav i cjeloviti božanski časoslov ispjevali po njihovim 
drevnim gregorijanski melodijama, bez pratnje instrumenata. Kako 
neće milosrdni Bog uslišati molitve ove veoma pobožne zajednice 
koja vapi Bogu radi Crkve i obraćenja ljudi? 

Ugled svetoga Brune i njegovog reda pri Apostolskoj Stolici 

Kao što Bruni nije nikada nedostajalo poštovanje i 
blagonaklonost od strane našeg predšasnika Urbana II., kojemu je 
ovaj učeni i sveti čovjek bio učiteljem u reimskoj školi, a kasnije 
ga je kao vrhovni svećenik pozvao za savjetnika i okoristio se 
time. Na takav način kartuzijanski red, vrijedan pohvale zbog 
jednostavnosti, zajedno sa svetim, stanovito oporim životom, 


7 



neprekinuto je uživao posebnu milost Apostolske Stolice. Ništa 
nije manja naša ljubav koju gajimo prema kartuzijanskoj zajednici 
i ništa manje ne priželjkujemo nego da se tako ljekovita ustanova 
sve više proširi i poveća. 

Posebno značenje kartuzijanaca za naše vrijeme 

Uistinu, ako su u svakom vremenu bili prijeko potrebni 
anahoreti u Crkvi Božjoj, u današnje vrijeme moraju naročito biti 
snažni, kada vidimo tolike kršćane, koji zapostavljaju razmatranje 
nebeskih stvarnosti, štoviše, potiskuju svaku misao o vječnom 
spasenju, dajući maha svojim žudnjama za zemaljskim 
bogatstvima i užicima tijela, te prihvaćajući i pokazujući u javnom 
i privatnom životu pogansko ponašanje koje je u potpunoj 
suprotnosti s Evanđeljem. 

Potvrda osude hereze aktivizma 

Možda još netko misli da su kreposti, koje su pogrešno 
nazvane pasivnima, odavno zastarjele te da otvorenije i liberalnije 
vježbe aktivnih kreposti moraju zamijeniti drevnu disciplinu 
samostana. Ovo je mišljenje naš predšasnik besmrtna spomena Lav 
XIII. odbacio i opovrgnuvši osudio u pismu Testem benevolentiae 
od 22. siječnja 1899. godine. Nitko ne može ne uvidjeti koliko je 
ono sramotno i štetno za nauk i praksu kršćanskog savršenstva. 

Molitva i pokora više pridonose Crkvi nego rad u njivi 
Gospodnjoj 

Lako je onda s druge strane uvidjeti da mnogo više 
napretku Crkve i spasenju ljudskoga roda doprinose oni koji vrše 
službu usrdne molitve i pokore, od onih koji pridonose radeći na 
njivi Gospodnjoj. Ako prvi ne bi s nebesa privukli obilje božanske 
milosti, koja će natopiti njivu, evanđeoski radnici ubirali bi 
mršavije plodove svoga napora. 

Što Sveti Otac očekuje od kartuzijanaca 

Teško je iskazati koliko nam veliku nadu i očekivanje 
nadahnjuju članovi kartuzije jer vidimo da su vršili pravilo svojega 
reda ne samo točno, već su i velikodušno slijedili poticaje duše. 

Budući da Pravilo lako privodi duše koje ga obdržavaju k višoj 
svetosti, nemoguće je da ovi redovnici ne postanu i usprave se kao 
moćni zagovornici za kršćanski narod kod toliko milosrdnog Boga. 

Pohvala Crkve kartuzijanskim uredbama 

Statuti, po kojima je kartuzijanski red upravljan, učinili su 
se našem predšasniku Inocentu XI., vrijednima da budu osnaženi 
„okriljem Apostolske zaštite“. Naznačujemo, kako sam on kaže, da 
ih je odobrio na poseban način Apostolskom konstitucijom 
Iniunctum Nobis od 27. ožujka 1688. U ovoj Konstituciji 
iščitavamo divne pohvale koje je naš predšasnik dodijelio 
kartuzijancima, koje imaju tim veću težinu što dolaze od vrhovnog 
svećenika, glasovitog po svome veoma svetom životu. Nije 
oklijevao napisati da su rimski vrhovni svećenici, njegovi 
predšasnici, taj red nazvali „dobrim stablom zasađenim 
Gospodnjom desnicom na njive Crkve, koje neprestano i zaslužno 
rađa obilnim plodovima pravednosti 44 , a on „bio ganut dubokom 
ljubavlju prema imenovanom redu i tim osobama koje bez 
obustavljanja služe Gospodinu uzvišenom kontemplacijom 
božanskih stvarnosti 44 . 

Razlozi sadašnje revizije Statuta 

Sada je postalo neophodno prije spomenute Statute 
usuglasiti sa Zakonikom kanonskog prava, te su se članovi 
kartuzijanskog reda s pravom sudioništva, sabrali na generalni 
kapitul kako bi postigli ovo obostranim dogovorom. To su veoma 
dobro izvršili, te bez ikakvog okrnjenja biti života ustanove, 
poništene su određene točke pravila i prakse stečene navikom koje 
su postale nekorisnima ili koje više nisu izgledale prikladne za ovo 
vrijeme; uz to je generalni kapitul nadodao određene propise. 


Dano u Rimu, pri Svetom Petru, 8. srpnja 1924., treće godine 
našeg pontifikata. 

Prilog 


Monah je od svih rastavljen i sa svima sjedinjen. 

Evagrije Pontski 
De oratione, 124. 


Dokumenti Drugog vatikanskog koncila 

Redovničke ustanove koje su posve usmjerene na kontemplaciju tako 
da se njihovi članovi u samoći i šutnji, u neprestanoj molitvi i revnoj 
pokori bave samo Bogom, uvijek zauzimaju istaknut položaj u 
otajstvenome Tijelu Kristovu - u kojem „svi udovi nemaju isto 
djelovanje" (Rim 12,4) - ma koliko bila velika potreba aktivnoga 
apostolata. Oni, naime, prinose Bogu izvrsnu žrtvu hvale, a narod Božji 
obasjavaju najobilnijim plodovima svetosti, primjerom ga potiču i 
otajstvenom apostolskom plodnošću promiču njegov rast. Tako su oni 
ures Crkve i izvor nebeskih milosti. (PC 7) 

Što se oni (redovnici) gorljivije sjedinjuju s Kristom predanjem samih 
sebe, koje obuhvaća cijeli život, to plodnijim postaje život Crkve i življim 
njezin apostolat. (PC 1) 

Neka nitko ne misli da se redovnici svojim posvećenjem otuđuju od ljudi 
ili da su beskorisni u zemaljskoj državi. Jer premda katkad izravno ne 
pomažu svojim suvremenicima, ipak su im na dublji način prisutni u 
Kristovu srcu te s njima duhovno surađuju kako bi se izgradnja 
zemaljske države uvijek temeljila u Gospodinu i prema Njemu 
usmjeravala, da ne bi možda uzalud radili oni koji je grade. (LG 46) 

Kontemplativni život pripada u puninu prisutnosti Crkve. (AG 18) 

Ustanove kontemplativnog života svojim molitvama, djelima pokore i 
patnjama imaju vrlo veliko značenje u obraćenju duša jer Bog, ako Ga 
molimo, šalje radnike u svoju žetvu, otvara duše nekršćana na slušanje 
evanđelja i oplođuje riječ spasenja u njihovim srcima. (AG 40) 

Zakonik kanonskog prava 

Ustanove koje su potpuno usmjerene na kontemplaciju u otajstvenom 
Tijelu Kristovu uvijek zauzimaju istaknut položaj: prinose naime Bogu 
izvrsnu žrtvu hvale, svjetlo su Božjem narodu obilatim plodovima 
svetosti i primjerom ga potiču te otajstvenom apostolskom plodnošću 
pomažu u njegovu rastu. Zato, koliko god silila potreba djelatnog 
apostolata, ne mogu se pozivati članovi takvih ustanova da pomažu u 
raznim pastoralnim službama, (kan. 674) 

Kongregacija za redovnike i svjetovne institute 

l Zenite Seorsum - Instrukcija o kontemplativnom životu i klauzuri 
monahinja, 15. kolovoza 1969. 

Dopušteno je, dakle, i potrebno da neki Kristovi vjernici, obdareni od 
Duha Svetoga tom milošću, osobitim načinom života izražavaju ovu 
kontemplativnu značajku Crkve povlačeći se u pravu samoću, da se u 
neprestanoj molitvi i velikodušnoj pokori bave samo Bogom. (br. 1) 

Ako su ljudi posvećeni kontemplaciji na određen način u srcu svijeta, 
onda su još mnogo više i u srcu Crkve. Njihova molitva, osobito 
sudjelovanje u Kristovoj euharistijskoj žrtvi i u slavljenju božanskog 
časoslova, izvršava najvažniju dužnost one zajednice molitelja što je 
Crkva - da slavi Boga. Ta molitva je ono štovanje kojim se prinosi Ocu po 
Sinu u Duhu Svetomu „uzvišena žrtva hvale". Po njoj oni koji joj se 
posvećuju ulaze u tajnu onoga neizrecivog razgovora što ga Krist 
Gospodin neprestano vodi s nebeskim Ocem te u krilu Očevu iskazuje 
Mu svoju beskrajnu ljubav. Napokon molitva je vrhunac ka kojemu teži 
sva djelatnost Crkve... Nipošto ne zaboravljaju svoju braću dok se 
predaju molitvi u samoći. Ako su se udaljili od čestog općenja s ljudima, 
to nisu učinili zato što su tražili mir radi svoje lagodnosti, nego da bi na 
sveobuhvatniji način sudjelovali u njihovim tegobama, mukama i 
nadama, (br. 3) 

Kontemplativna dimenzija redovničkog života, 12. kolovoza 1980. 

Redovničke zajednice moraju predstavljati molitvene, a ujedno i 
pokorničke zajednice u Crkvi, sjećajući se koncilskih uputa da pokora 
„ne bude samo unutrašnja i pojedinačna nego također vanjska i 
društvena (SC110). (br. 14) 

Oni koji su napose pozvani na kontemplativni život prepoznati su kao 
jedno od najdragocjenijih blaga Crkve. Zahvaljujući posebnoj karizmi, 
oni su „izabrali bolji dio" ( Lk 10,42): onaj molitve, samoće, 
kontemplacije, izuzetne ljubavi prema Bogu i potpunog predanja 
Njegovoj službi... Crkva mnogo računa na njihov duhovni doprinos, (br. 
25) 

Potissimum Institutioni - Smjernice za formaciju u redovničkim 
ustanovama, 2. veljače 1990. 

Ljubav koja nadahnjuje redovnike potpuno posvećene kontemplaciji i 
koju oni nastoje učiniti savršenom, oživljuje istovremeno mistično tijelo 
Kristovo. U toj ljubavi oni dotiču prvi izvor svega što postoji, s pravo 
nazvanim „amor fontalis", i zbog toga se nalaze u srcu svijeta i Crkve. ,,U 
srcu Crkve, svoje majke, bit ću ljubav." (sveta Terezija od Djeteta Isusa, 
Povijest jedne duše, Zagreb, 2005., 187.). To je njihov poziv i njihovo 
poslanje, (br. 80) 

Verbi Sponsa - Instrukcija o kontemplativnom životu i klauzuri 
monahinja, 13. svibnja 1999. 

Crkva, Zaručnica Riječi, ostvaruje otajstvo svoga isključivoga jedinstva s 
Bogom na uzoran način u onima koji su posvećeni u cijelosti 
kontemplativnom životu, (br. 1) 

Kontemplativni život postaje tiho ižaravanje ljubavi i preobilne milosti u 
pulsirajućem srcu Crkve-Zaručnice. (br. 5) 

Monahinje pružaju kršćanskoj zajednici i današnjem svijetu, koji više 
neko ikada ima potrebu za istinskim duhovnim vrijednostima, tihi 

navještaj i ponizno svjedočanstvo otajstva Božjega, čuvajući tako 
životom karizmu proroka u zaručničkom srcu Crkve. (br. 7) 

Monaška zajednica može biti uspoređena s Mojsijem koji je u molitvi 
odlučio o ishodu Izraelovih bojeva (Izl 17,11) ili straži koja bdije u noć 
iščekujući zoru (Iz 21,6). (br. 8) 


Učenje pape Ivana XXIII. 

Causa Praeclara - Pismo kardinalu Ferdinandu Centu, 
papinskom legatu u Avili, povodom četvrtstoljetne obljetnice 
reforme karmelskog reda svete Terezije od Isusa, 16. srpnja 1962. 

Crkva, dok mnogo cijeni vanjski apostolat, toliko potreban u našemu 
vremenu, ipak najveću vrijednost pripisuje životu posvećenom 
kontemplaciji, i to upravo u ovom dobu prenaglašenog aktivizma... 
Spasitelj je otkupio svijet, koji je robovao grijehu prvenstveno uzdižući 
Svoju molitvu Ocu i žrtvujući sama sebe. Zato onaj koji nastoji živjeti 
ovaj intimni vid Kristova poslanja premda se ne posvećuje nikakvom 
vanjskom djelovanju, ipak na najizvrsniji način vrši apostolat. 


Učenje pape Pavla VI. 

Optimam Partem - Pismo ocu Andre Poissonu, generalnom ministru 
kartuzijanskog reda, povodom genaralnog kapitula, 18. travnja 1971. 

S pravom se kaže da su izabrali najbolji dio (Lk 10,42) oni koji su 
napustili prolazne stvari svijeta i služe Bogu životom sasvim posvećenim 
Njemu, u samoći tijela i uma. Ovako oslobođeni od zapreka koje 
sputavaju ljudski duh u kontempliranju božanskih istina, lakše postižu 
ono o čemu je sveti Teodor Studita odlično izjavio kao vlastito za 
monaha: „Uistinu je monahom onaj čovjek koji se obazire samo na 
Boga, žudi jedino za Bogom, posvećen je isključivo Bogu, nastoji samo 
Boga častiti i tko živući u miru s Bogom postane izvorom mira za ostale." 
(Mala kateheza ) 

Ovo je jedinstvena vrsta života, u kojem je nebeski način života 
anticipiran ovdje na zemlji. Onima kojima je darovano ovo pustinjačko 
zvanje, za njih su najprikladnije riječi svetoga Augustina koje je uputio 

općenito svima koji su se posvetili redovničkom životu: „Koliko li vas 
možemo cijeniti, vas koji već prije smrti započinjete biti ono što će ostali 
ljudi biti nakon uskrsnuća." (Propovijedi, br. 132,3) 


Učenje pape Ivana Pavla II. 

Vita Consecrata - Apostolska pobudnica o posvećenomu životu i njegovu 
poslanju u Crkvi i svijetu,25. ožujka 1996. 

Ustanove potpuno usmjerene prema kontemplaciji, koje sačinjavaju 
žene ili muževi, Crkvi su dika i izvor nebeskih milosti. Osobe koje su u 
njima svojim životom i poslanjem oponašaju Krista u molitvi na brdu, 
svjedoče Božje gospodstvo nad poviješću, anticipiraju buduću slavu. 

U samoći i šutnji, slušanjem Božje riječi, vršenjem bogoštovlja, osobnom 
askezom, molitvom, mrtvljenjem i zajedništvom bratske ljubavi, oni 
cijeli svoj život i djelatnost usmjeruju prema kontemplaciji Boga. Tako 
crkvenoj zajednici pružaju jedinstveno svjedočanstvo ljubavi Crkve 
prema svom Gospodinu i, tajanstvenom apostolskom plodnošću, 
pridonose rastu Božjeg naroda, (br. 8) 

Poruka ocu Marcellin Theeuvvesu, generalnom ministru kartuzijanskog 
reda, povodom devetstote obljetnice smrti svetoga Brune, 14. svibnja 
2001. 

Neka sinovi i kćeri svetoga Brune, po primjeru svojega oca, nastave 
neumorno kontemplirati Krista, uspostavljajući tako „svetu i ustrajnu 
stražu, u iščekivanju povratka svojega Učitelja kako bi Mu otvorili čim 
pokuca" (sveti Bruno, Pismo Rudolfu, br. 4). To pruža ohrabrujući poziv 
svim kršćanima da ostanu budni u molitvi sve dok ne dočekaju svoga 
Gospodina, (br. 1) 

Kako možemo posumnjati, pa i na tren, da takav izraz čiste ljubavi ne 
daje kartuzijanskom životu čudesnu misionarsku plodnost? U 
povučenosti samostana i samoći ćelije, strpljivo i tiho, kartuzijanci tkaju 
svadbenu haljinu Crkve koja je „opremljena kao zaručnica nakićena za 
svoga muža" (Otk 21,2). Oni svakodnevno prikazuju svijet Bogu i 
pozivaju cijelo čovječanstvo na svadbenu gozbu Jaganjčevu. Slavlje 

misne žrtve čini izvor i vrhunac svega života u pustinji. Ono suobličuje 
Kristovoj osobi one koji se predaju ljubavi, sve dotle da čine vidljivom u 
svijetu Spasiteljevu prisutnost i djelovanje, za spas svih ljudi i na radost 
Crkve. (br. 2) 

U ovim danima slavlja za red, gorljivo se molim Gospodinu da probudi u 
srcima mnogih mladih poziv da napuste svaku stvar te slijede Krista 
siromašnoga, duž zahtjevnog, ali i oslobađajućeg kartuzijanskoga puta. 
(br. 4) 

Pismo ocu Andre Poissonu, generalnom ministru kartuzijanskog reda, 
povodom devetstote obljetnice utemeljenja reda, 14. svibnja 1984. 

Drugi vatikanski koncil je veoma valorizirao život u samoći u kojoj braća 
iz bližega nasljeduju Krista u kontemplaciji na brdu, i potvrdio je 
tajanstvenu plodnost koja od tuda izvire u Crkvi... Ljubljeni kartuzijanski 
monasi i monahinje, daleko od buke svijeta, „izabrali ste najbolji dio" (Lk 
10,42). Stoga u vrtlogu zbivanja kojim su zahvaćeni ljudi današnjice, 
važno je da ustrajete sa čvrstom voljom u vašem svetom cilju, vi koji ste 
se stalno vraćali na izvorni duh vašega reda. Ova vremena traže koristan 
primjer vašega načina života. Ljudi koji se raspršuju u najrazličitijim 
mišljenjima u tolikom kretanju duha... i koji katkada odbacuju istinu i 
kršćanski nauk, imaju potrebu naći i razmatrati ono na što vi upućujete 
svojim životom kao na apsolutno. 

Nagovor kartuzijanskim monasima održan 5. listopada 1984. tijekom 
pastoralnog posjeta Kalabriji 

Vaš specifičan i herojski poziv ne stavlja vas na rub Crkve. On vas štoviše 
postavlja u njezino srce. Vaša prisutnost je stalan poziv na molitvu koja 
je pretpostavka svakom autentičnom apostolatu... Crkva vas cijeni, 
računa puno na vaše svjedočanstvo i povjerava se vašim molitvama, 
također i ja u svojoj apostolskoj službi pastira sveopće Crkve. (br. 3) 

Moja je želja da s ovoga mjesta krene poruka prema svijetu i dospije 
napose do mladih, otvarajući pred njihovim očima horizont 
kontemplativnog poziva kao Božjega dara. Danas su mladi pokretani od 

velikih ideala, stoga ako vide dosljedne ljude, svjedoke Evanđelja, 
slijedit će ih s oduševljenjem. Predložiti današnjem svijetu nasljedovati 
„život skriven s Kristom" (Kol 3,3) znači potvrditi vrijednost poniznosti, 
siromaštva i nutarnje slobode. Svijet koji zapravo žeđa za ovim 
krepostima, želi vidjeti čestite ljude koji ih vrše sa svagdašnjim 
junaštvom, pokretani sviješću da ljube i služe braći ovim 
svjedočanstvom, (br. 4) 

Nagovor uz molitvu Anđeo Gospodnji, 17. studenog 1996. 

Kakvo li su samo neprocjenjivo blago za Crkvu i društvo zajednice 
kontemplativnog života! 

Poruka sudionicima plenarne sjednice Kongregacije za redovnike i 
svjetovne institute, 7. ožujaka 1980. 

Kontemplativni život redovnika bio bi nepotpun ako se ne bi okrenuo 
sinovskoj ljubavi prema Onoj koja je Majka Crkve i posvećenih duša. 
Takva ljubav prema Djevici očituje se u slavlju njezinih blagdana i 
posebno u svagdašnjoj molitvi na njezinu čast, napose krunicom. 
Stoljetna je tradicija redovnika svakodnevno moljenje krunice i nije 
stoga beskorisno podsjetiti na prikladnost, miomiris i učinkovitost ove 
molitve koja predlaže na razmatranje otajstva Gospodinovog života, (br. 
2 ) 

Pismo svim posvećenim osobama u redovničkim zajednicama i 
svjetovnim institutima, povodom Marijanske godine, 22. svibnja 1988. 

Gledajući u Mariju, u ovoj posebno milosnoj godini, Crkva osjeća 
naročitu pažnju i poštovanje prema bogatoj tradiciji kontemplativnoga 
života što su ga muževi i žene, vjerni toj karizmi, znali uspostaviti i gajiti 
na korist crkvene zajednice i na dobro cijeloga ljudskog društva. 
Presveta Djevica je imala tako silnu duhovnu plodnost koja ju je učinila 
Majkom Crkve i ljudskoga roda. U tišini, u ustrajnom slušanju Božje riječi 
i u svom tijesnom sjedinjenju s Gospodinom, Marija je učinila sebe 
sredstvom spasenja uz svoga božanskog Sina Isusa Krista. Neke se, 
dakle, utješe sve duše posvećene kontemplativnom životu, jer Crkva i 

svijet koji ona mora evangelizirati primaju mnogo svjetla i snage od 
Gospodina zahvaljujući njihovu skrovitom životu u molitvi; i neka, 
slijedeći primjer Službenice Božje u poniznosti, skrovitosti i trajnom 
zajedništvu s Bogom, rastu u ljubavi prema svome zvanju kao duše 
posvećene kontemplaciji, (br. 4) 


Učenje pape Benedikta XVI. 

Poruka sudionicima plenarne sjednice Kongregacije za redovnike i 
svjetovne institute, 20. studenog 2008. 

Ove godine plenarna sjednica vaše Kongregacije posvećena je posebno 
dragoj mi temi: monaštvu - forma vitae koja se uvijek nadahnjivala 
prvotnom Crkvom rođenom na Pedesetnicu (Dj 2,42-27; 4,32-35)... 
Želim istaknuti uzoritost monaškog života tijekom povijesti, ističući daje 
njegov cilj istovremeno jednostavan i esencijalan: guaerere Deum - 
tražiti Boga i to putem Isusa Krista koji nam Ga obznani (Iv 1,18), tražiti 
Ga sa stalnim pogledom usmjerenim na nevidljive i vječne stvarnosti (2 
Kor 4,18), iščekujući pojavak slave našega Spasitelja (Tit 2,13). 

Christo omnino ni hi I praeponere (Pravilo sv. Benedikta, br. 72,11; sveti 
Augustin, Enarr. in Ps 29, br. 9; sveti Ciprijan , Ad Fort, br. 4). Ove riječi 
koje pravilo sv. Benedikta preuzima iz ranije tradicije, jasno izriču 
dragocjeno blago monaškog života dandanas življenog na kršćanskom 
zapadu i istoku. To je gorući poziv za uprisutnjenjem monaškog života 
kao evanđeoskog znaka Crkve. Kada je on autentično življen postaje 
„referentnom točkom za sve one koji su kršteni" (papa Ivan Pavao II, 
Orientale lumen, br. 9). Po vrlini potpunog prvenstva zadržanog za 
Krista, samostani su pozvani biti mjesta proslave Slave Božje, gdje 
otajstvena, ali stvarna božanska prisutnost u svijetu biva čašćena i 
hvaljena; gdje pojedinac nastoji živjeti novu zapovijed ljubavi i 
međusobnog služenja - pripremajući tako posljednje „objavljenje sinova 
Božjih" (Rim 8,19). Kada monasi radikalno žive Evanđelje, kada se u 
potpunosti posvete potpuno kontemplativnom životu u dubokoj 
zaručničkoj ljubavi prema Kristu, o kojoj je instrukcija Verbi Sponsa 
opsežno razmatrala - monaštvo može postati za sve oblike redovničkog 
i posvećenog života spomen na ono što sačinjava bit i ima primat u 
životu svake krštene osobe: tražiti Krista i ništa ne pretpostaviti 
Njegovoj ljubavi. 

Opća audijencija o molitvi, 10. kolovoza 2011. 


Samostani su noseća struktura svijeta. 

Nagovor kartuzijanskim monasima održan 9. listopada 2011. tijekom 
pastoralnog posjeta Lameziji Terme i Serri San Bruno 

Želio bih da naš susret ukaže na duboku poveznicu koja postoji između 
Petra i Brune, između pastoralne službe za jedinstvo Crkve i 
kontemplativnog poziva u Crkvi... Služba pastira crpi iz kontemplativnih 
zajednica duhovnu limfu kojoj je Bog izvor. 

Fugitiva relinguere et aeterna captare - napustiti prolazne stvarnosti i 
nastojati doseći vječno. U ovom izrazu iz pisma vašega utemeljitelja koje 
je upućeno Rudolfu, upravitelju u Reimsu, sadržana je srž vaše 
duhovnosti (sveti Bruno, Pismo Rudolfu, br. 13): snažna čežnja za 
jedinstvom života s Bogom, napuštanje svega ostalog, svega što priječi 
ovo zajedništvo i prepuštanje zahvatu neizmjerne Božje ljubavi kako bi 
se živjelo samo od te ljubavi. Draga braćo, vi ste pronašli skriveno blago, 
dragocjeni biser (Mt 13,44-46). S radikalnošću ste se odazvali Kristovom 
pozivu: „Hoćeš li biti savršen, idi, prodaj što imaš i podaj siromasima pa 
ćeš imati blago na nebu. A onda dođi i idi za mnom." {Mt 19,21). Svaki 
samostan - muški ili ženski - je oaza u kojoj se s molitvom i meditacijom 
neprestano kopa duboki bunar iz kojega se izvlači „živa voda" koja 
utažuje našu najdublju žeđ. Kartuzija je posebna oaza, gdje su tišina i 
samoća čuvane s posebnom brigom, slijedeći oblik života koji je 
pokrenuo sveti Bruno i koji je kroz stoljeća ostao nepromijenjen. 
„Obitavam u pustinji s braćom" je sažimajući izraz koji je napisao vaš 
utemeljitelj (sveti Bruno, Pismo Rudolfu, br. 4). Posjet Petrova 
nasljednika ovoj povijesnoj kartuziji ide za time da utvrdi, ne samo vas 
koji ovdje obitavate, već i cijeli red u njegovom poslanju, više nego ikada 
aktualnom i značajnom za današnji svijet. 

Vaše mjesto nije rubno. Niti jedan poziv u Božjem narodu nije 
marginalan: jedno smo tijelo, u kojem je svaki ud važan i ima isto 
dostojanstvo, te je neodvojiv od cjeline. Čak i vi, koji živite u slobodno 
izabranoj samoći, zapravo ste u srcu Crkve i tjerate njezinim venama krv 
čiste kontemplacije i ljubavi Božje. 

Stat Crux dum volvitur orbis - tako govori vaše geslo. Kristov križ je 
fiksna točka usred promjena i prevrata u svijetu. Život u kartuziji je 
sudioništvo u stabilnosti križa, zapravo Boga u Svojoj vjernoj ljubavi. 
Ostajući čvrsto ujedinjeni s Kristom, kao loze na trsu, i vi ste pridruženi 
otajstvu spasenja, poput Djevice Marije koja je stajala podno križa, 
sjedinjena sa Sinom u istoj žrtvi ljubavi. Kao Marija i zajedno s njom, i vi 
ste duboko usađeni u otajstvo Crkve, sakrament jedinstva između ljudi i 
Boga, te međusobnog. 

Malo čiste ljubavi 
dragocjenije je pred Bogom i za samu dušu, 
i više koristi donosi Crkvi, 
negoli sva druga djela zajedno. 

Sveti Ivan od Križa 
Duhovni spjev, XXIX, 2. 

